ב"ה

פָּרָשַׁת קְדוֹשִׁים – הַטֶּקֶס שֶׁל כֻּלָּן

"הַשָּׁנָה בָּחֲרוּ בַּכִּתָּה שֶׁלָּנוּ לַעֲשׂוֹת אֶת טֶקֶס יוֹם יְרוּשָׁלַיִם", אָמְרָה הַמּוֹרָה. "יֵשׁ!", "אֵיזֶה כֵּיף". "

הֶחְלַטְתִּי לְחַלֵּק אֶתְכֶן לִקְבוּצוֹת, כָּל פַּעַם אֲנִי אֶקְרָא לְכַמָּה תַּלְמִידוֹת, וְאַצִּיג לִפְנֵיהֶן אֶת הַקֶּטַע שֶׁהֵן צְרִיכוֹת לְהַקְרִיא בַּטֶּקֶס. שִׁפְרָה, רְנָנָה, מַעְיָן וְצוֹפִיָּה – תָּבוֹאוּ אִתִּי בְּבַקָּשָׁה מִחוּץ לַכִּתָּה, שְׁאָר הַבָּנוֹת – תַּמְשִׁיכוּ בֵּינְתַיִם לְהַעְתִּיק מֵהַלּוּחַ, עַד שֶׁאֶקְרָא לַקְּבוּצָה הַבָּאָה". לְאַחַר שֶׁהַמּוֹרָה קָרְאָה כְּבָר לְכַמָּה קְבוּצוֹת, הִגִּיעַ סוֹף סוֹף הַתּוֹר שֶׁל שְׁלוֹמִית, חֶדְוָה וְשָׂרָה לָצֵאת אֶל הַמּוֹרָה. הַמּוֹרָה בִּקְּשָׁה שֶׁיִּתְאַמְּנוּ גַּם בַּבַּיִת, וּבְיוֹם רִאשׁוֹן יַעֲשׂוּ חֲזָרָה שֶׁל כֻּלָּן.

בְּשַׁבָּת בַּצָּהֳרַיִם שְׁלוֹמִית וְחַבְרוֹתֶיהָ קָבְעוּ לְהִפָּגֵשׁ לְהִתְאַמֵּן בְּיַחַד. "זֶה הַכֹּל?? כָּל-כָּךְ קָצָר?!", הִתְלוֹנְנָה שָׂרָה, "בֶּטַח לַקְּבוּצָה שֶׁל רְנָנָה וְשִׁפְרָה הַמּוֹרָה נָתְנָה אֶת הַקְּטָעִים הַיּוֹתֵר שָׁוִים". חֶדְוָה בֵּרְרָה: "מִנַּיִן אַתְּ כָּל כָּךְ בְּטוּחָה בָּזֶה?". "לֹא סְתָם הַמּוֹרָה קָרְאָה לָהֶן רִאשׁוֹנוֹת. וְחוּץ מִזֶּה שִׁפְרָה, רְנָנָה מַעְיָן וְצוֹפִיָּה – קוֹרְאוֹת הֲכִי טוֹב בַּכִּתָּה. הֵן תָּמִיד עוֹנוֹת בַּכִּתָּה תְּשׁוּבוֹת נְכוֹנוֹת בְּקוֹל חָזָק וּבָרוּר שֶׁכֻּלָּן שׁוֹמְעוֹת וּמְבִינוֹת. בִּגְלַל זֶה הַמּוֹרָה בָּחֲרָה בָּהֶן רִאשׁוֹנוֹת. אֲנִי מַצִּיעָה שֶׁנַּגִּיד לַמּוֹרָה שֶׁאִם זֶה מַה שֶּׁהִיא מְבִיאָה לָנוּ, אָז אֲנַחְנוּ לֹא רוֹצוֹת לְהוֹפִיעַ". חֶדְוָה קָטְעָה אֶת הַדִּיּוּן וּבִקְּשָׁה: "אֲנִי בִּכְלָל לֹא בְּטוּחָה שֶׁזֶּה נָכוֹן, וְגַם אִם כֵּן, צָרִיךְ לַחֲשֹׁב אֵיךְ לְבַקֵּשׁ יָפֶה מֵהַמּוֹרָה. אֲבָל בּוֹאוּ נַעֲזֹב אֶת זֶה, בְּעוֹד עֶשֶׂר דַּקּוֹת מַתְחִיל בַּסְּנִיף הַשִּׁעוּר שֶׁלִּפְנֵי הַמִּפְקָד. נַעֲשָׂה לְפָחוֹת חֲזָרָה אַחַת עַל הַכֹּל וְנֵלֵךְ".

הֵן הִסְפִּיקוּ לַעֲשׂוֹת חֲזָרָה אַחַת וְהִגִּיעוּ לַשִּׁעוּר בַּזְּמַן. הָיָה שִׁעוּר מְעַנְיֵן עַל פָּרָשַׁת קְדוֹשִׁים, וְרוֹנִי הַמַּדְרִיכָה סִיְּמָה אֶת הַשִּׁעוּר בַּמִּלִּים הַבָּאוֹת: "**הָרַב דְּרוּקְמָן לִמֵּד דְּבָרִים חֲשׁוּבִים עַל פִּי דִּבְרֵי רַבִּי מֹשֶׁה אַלְשֵׁיךְ הַקָּדוֹשׁ. בְּדֶרֶךְ כְּלָל הַתּוֹרָה נִלְמְדָה לְכַמָּה קְבוּצוֹת, וְאֶל כָּל קְבוּצָה מֹשֶׁה דִּבֵּר בְּנִפְרָד: אַהֲרֹן, כֹּהֲנִים, חֲכָמִים-זְקֵנִים וּשְׁאָר יִשְׂרָאֵל. אַךְ בִּתְחִלַּת פָּרָשַׁת קְדוֹשִׁים נֶאֱמַר 'דַּבֵּר אֶל כָּל עֲדַת בְּנֵי יִשְׂרָאֵל', וְרַשִׁ"י מַדְגִּישׁ שֶׁלֹּא הָיוּ קְבוּצוֹת אֶלָּא זֶה נֶאֱמַר לְכֻלָּם בְּיַחַד. מַדּוּעַ כָּאן זֶה שׁוֹנֶה? מַדּוּעַ לֹא לְדַבֵּר לְכָל קְבוּצָה בְּהֶתְאֵם לָרָמָה שֶׁלָּהּ כְּמוֹ שְׁאָר הַתּוֹרָה? הַהֶסְבֵּר הוּא, שֶׁאִם זֶה הָיָה נֶאֱמַר לִקְבוּצוֹת, הָיוּ אֲנָשִׁים בְּעִקָּר מֵהַקְּבוּצָה הָאַחֲרוֹנָה שֶׁעֲלוּלִים לִטְעוֹת וְלַחֲשֹׁב שֶׁהַצִּוּוּי הַמְיֻחָד 'קְדוֹשִׁים תִּהְיוּ' שַׁיָּךְ רַק לַקּוֹדְמִים, לִיחִידֵי סְגֻלָּה עֶלְיוֹנִים, אֲבָל לַיְּהוּדִים הַפְּשׁוּטִים זֶה מֵעֵבֶר לַיְכֹלֶת. לְכָךְ הַקָּדוֹשׁ בָּרוּךְ הוּא מְדַבֵּר אֶל כֻּלָּם יַחַד כְּדֵי שֶׁיִּהְיֶה בָּרוּר: כָּל עַם יִשְׂרָאֵל נִתְבָּע לִהְיוֹת קָדוֹשׁ, זֶה יִעוּד וּמַטָּרָה שֶׁשַּׁיָּכִים לְעַם יִשְׂרָאֵל כֻּלּוֹ. לִחְיוֹת אֶת חַיָּיו הָרְגִילִים אֲבָל הַכֹּל לְפִי הַדְרָכַת הַתּוֹרָה, בִּקְדֻשָּׁה וּבְטָהֳרָה. זוֹהִי מְשִׂימַת חַיֵּינוּ חֲנִיכוֹת יְקָרוֹת! שֶׁכָּל אַחַת תְּנַסֶּה לַחֲשֹׁב אֵיךְ הִיא מְשַׁלֶּבֶת אֶת הַקְּדֻשָּׁה בְּחַיֶּיהָ. הָרַב דְּרוּקְמָן גַּם הִסְבִּיר אֵיךְ עַם יִשְׂרָאֵל מְקַיֵּם אֶת זֶה, אֲבָל עַל זֶה נִלְמַד בְּפַעַם אַחֶרֶת** כִּי חַיָּבִים לְסַיֵּם, הַמִּפְקָד כְּבָר מַתְחִיל".

שָׂרָה חָשְׁבָה עַל הַדְּבָרִים שֶׁל הָרַב דְּרוּקְמָן, וְהִתְחָרְטָה עַל דִּבּוּרֶיהָ כְּלַפֵּי הַחְלָטַת הַמּוֹרָה. הִיא הֶחְלִיטָה לָתֵת צַ'אנְס וְלִרְאוֹת מַה יִּהְיֶה בַּחֲזָרָה הַמְשֻׁתֶּפֶת שֶׁל כֻּלָּן יַחַד, וְאָכֵן לְמָחֳרָת בַּחֲזָרָה הַכְּלָלִית הִיא גִּלְּתָה שֶׁדַּוְקָא לַקְּבוּצָה שֶׁל רְנָנָה נָתְנוּ אֲפִלּוּ קְטָעִים קְצָת יוֹתֵר קְצָרִים מֵאֲשֶׁר לַקְּבוּצָה שֶׁלָּהּ, וְשֶׁהַמּוֹרָה חִלְּקָה לְכֻלָּן בְּצוּרָה שָׁוָה. הָיָה טֶקֶס נִפְלָא וּמְרוֹמֵם, וְכָל אַחַת הִרְגִּישָׁה שֶׁהִיא חֵלֶק מֵהַהַצְלָחָה שֶׁל הַטֶּקֶס, כַּמּוּבָן כּוֹלֵל קְבוּצָתָהּ שֶׁל שָׂרָה.

**אֵיזוֹ חֲתִימָה שָׁוָה יוֹתֵר?**

יָזַמְנוּ בַּסְּנִיף אֵרוּעַ צְדָקָה שֶׁנִּקְרָא 'יְרִיד חֶסֶד', רָצִינוּ לְקַבֵּל מִכְתַּב הַמְלָצָה מֵהָרַב דְּרוּקְמָן שֶׁיִּתְרְמוּ לַיָּזְמָה שֶׁלָּנוּ. הִסְבַּרְתִּי לָרַב מָה אֲנִי רוֹצֶה וְהוּא הִסְתַּכֵּל עָלַי בְּמַבָּט מֻפְתָּע וְאָמַר: "אַתֶּם הָאֲנָשִׁים הַגְּדוֹלִים וְאַתָּה רוֹצֶה שֶׁאֲנִי אֶחְתֹּם לָכֶם?! הַחֲתִימָה שֶׁלָּכֶם שָׁוָה יוֹתֵר! אֲבָל בִּגְלַל שֶׁאַתֶּם עוֹשִׂים מַעֲשֶׂה כָּל כָּךְ גָּדוֹל מִי אֲנִי שֶׁאֲנִי לֹא אֶעֱזֹר לָכֶם. תַּגִּיד גַּם לַנֹּעַר שֶׁאֲנִי גֵּאֶה כָּל כָּךְ שֶׁזֶּה הַנֹּעַר שֶׁל הַיִּשּׁוּב שֶׁלָּנוּ". אֵיזוֹ עֲנָוָה אֲמִתִּית שֶׁל גְּדוֹל הַדּוֹר כְּלַפֵּי חֲנִיכִים צְעִירִים. מִי יִתֵּן לָנוּ תְּמוּרָתוֹ.